“น.พ. วุฒิศักดิ์” เล็งเก็บหุ้น E เพิ่มเป็น 10%
"น.พ. วุฒิศักดิ์ ลิ่มพานิช" มีแผนที่จะเพิ่มสัดส่วนการลงทุนใน E เพิ่มเป็น 10% เพื่อร่วมมือทำร้านอาหารสุขภาพแนวใหม่ เพื่อบำรุงร่างกายให้สดใส-ส่วนผสมของคอลาเจนประกอบอยู่ด้วย อาหารทั่วไปแต่จะมีส่วนผสมบำรุงร่างกายให้สดใส อาธิ ส่วนผสมของคอลาเจน
8 ก.ย. 2558

ผู้สื่อข่าวรายงานว่า ได้เกิดกระแสข่าวในวันนี้ (8 ก.ย.) ว่า น.พ. วุฒิศักดิ์ ลิ่มพานิช มีแผนที่จะเพิ่มสัดส่วนการลงทุนในบริษัท เอฟโวลูชั่น แคปปิตอล จำกัด (มหาชน) หรือ E โดยคาดว่าจะถือหุ้นเพิ่มเป็น 10% หลังจากที่ก่อนหน้านี้ได้มีการเข้าถือหุ้น E อยู่จำนวนหนึ่ง
โดยการที่ น.พ. วุฒิศักดิ์ มีแผนเข้าลงทุนใน E เพิ่มขึ้น เนื่องจากคาดว่าจะมีการร่วมมือกันทำร้านอาหารแบบสุขภาพแนวใหม่ ทั้งในประเทศและ AEC ซึ่งคาดว่าจะเป็นอาหารทั่วไปแต่จะมีส่วนผสมบำรุงร่างกายให้สดใส อาธิ ส่วนผสมของคอลาเจน
ขณะที่ก่อนหน้านี้ E ได้มีการตั้งบริษัท เอฟโวลูชั่น ฟู้ดส์ (ประเทศไทย) จำกัด และร่วมมือกับ น.พ. วุฒิศักดิ์ ลิ่มพานิช เพื่อร่วมทุนในธุรกิจ ด้วยการเพิ่มทุนมูลค่า 150 ล้านบาท โดย น.พ. วุฒิศักดิ์ จะเข้าร่วมในคณะกรรมการบริหารของเอฟโวลูชั่น ฟู้ดส์ เพื่อช่วยพัฒนาบริษัทที่กำลังเติบโต และเพื่อเตรียมขยายตลาดไปสู่ต่างประเทศ โดยเฉพาะประเทศกัมพูชา
ส่วน นายแพทย์วุฒิศักดิ์ ลิ่มพานิช เป็นผู้ก่อตั้ง วุฒิศักดิ์คลินิก ซึ่งเป็นคลินิกดูแลผิว และความงามที่มีสาขามากกว่า 120 สาขาในประเทศไทยและประเทศกัมพูชา และในฐานะนักลงทุน น.พ.วุฒิศักดิ์ กำลังพัฒนา W รีสอร์ท ที่เกาะยาวน้อยในภาคใต้ของประเทศไทย
อนึ่ง E เป็นผู้ดำเนินธุรกิจลงทุนในตลาดสินค้าอุปโภคบริโภค มุ่งเน้นไปที่ ธุรกิจอาหารและเครื่องดื่ม ซึ่งปัจจุบันบริษัทได้รับสิทธิในการเปิดแฟรนไชส์ของโดนิโม พิซซ่า ในประเทศไทยและกัมพูชา สิทธิในการเปิดแฟรนไชส์ของคอฟฟี่ บีนส์ แอนด์ ทีลีฟในประเทศไทย สิทธิในการเปิดแฟรนไชส์ของเคียวโชน ในประเทศไทย พม่า ลาว กัมพูชา และธุรกิจร้านอาหารและบาร์ในรูปแบบที่แตกต่างกันไป
รวมถึงธุรกิจโรงแรมราคาประหยัด โดยลงทุนผ่านเรด แพล็นเนท โฮเต็ลส์ ซึ่งเป็นทั้งผู้ได้รับสิทธิในการเปิดแฟรนไชส์และผู้ถือหุ้นของทูนส์ โฮเต็ลส์ในประเทศต่างๆ ทั่วเอเชีย นอกจากนี้บริษัทยังลงทุนในธุรกิจสื่อและพาณิชย์อิเลคทรอนิกส์ในภูมิภาคอีกด้วย